Επίδομα 176ευρώ αναδρομικά για το Δημόσιο
 


ΕΘΝΟΣ 27-8-2006

Δικαίωμα αναδρομικής είσπραξης του επιδόματος των 176 ευρώ σε όλους τους εργαζομένους στο δημόσιο (δημόσιου και ιδιωτικού δικαίου) αναγνωρίζουν τα δικαστήρια.

Δύο πρόσφατες δικαστικές αποφάσεις ανοίγουν διάπλατα τον δρόμο σε 450.000 υπαλλήλους του ευρύτερου δημόσιου τομέα να διεκδικήσουν την αναδρομική -από 1/1/2002- καταβολή του συγκεκριμένου επιδόματος. Αν οι αποφάσεις αυτές τελεσιδικήσουν, ο κρατικός προϋπολογισμός θα επιβαρυνθεί με 4 δισ. ευρώ.

Πρόσφατη απόφαση του Πρωτοδικείου Ιωαννίνων δικαίωσε υπαλλήλους της οικείας νομαρχίας που διεκδικούσαν την προαναφερόμενη «ειδική πρόσθετη αμοιβή», επιβάλλοντας μάλιστα στο Δημόσιο να τους το καταβάλει αναδρομικά από 1/1/2002, οπότε και θεσμοθετήθηκε, το συγκεκριμένο επίδομα.

Ανάλογη απόφαση εξέδωσε το προηγούμενο διάστημα και το Ειρηνοδικείο Χαλανδρίου, σύμφωνα με την οποία «σαφώς προκύπτει ότι η εν λόγω παροχή αποτελεί προσαύξηση μισθού των δικαιούχων υπαλλήλων εντασσόμενη στις τακτικές αποδοχές τους και χορηγούμενη αδιακρίτως σε όλο το προσωπικό (δημοσίου και ιδιωτικού δικαίου) των οικείων διοικητικών φορέων του Δημοσίου των NΠΔΔ και των OTA που υπάγονται στο μισθολογικό καθεστώς του νόμου 2470/1997». 

Σε όλο το Δημόσιο

Η ίδια απόφαση ορίζει ρητά ότι δικαίωμα στην είσπραξη των 176 ευρώ έχουν όλοι ανεξαιρέτως οι υπάλληλοι του ευρύτερου δημόσιου τομέα, «ανεξαρτήτως των ιδιαιτέρων όρων εργασίας τους κατά τρόπο τυχαίο και μη συναρτόμενο με κλαδικές ή άλλου είδους εργασιακές ιδιότητες». 

Οι δύο δικαστικές αποφάσεις, σε πρακτικό επίπεδο, επιτρέπουν σε δεκάδες κατηγορίες δημοσίων υπαλλήλων να διεκδικήσουν αναδρομικά την «ειδική πρόσθετη αμοιβή». Οι νέοι δικαιούχοι, τους οποίους δεν υπολόγιζε το οικονομικό επιτελείο της κυβέρνησης, διαμορφώνουν μία ογκωδέστατη δεξαμενή 450.000 περίπου υπαλλήλων. 

Αν η συντριπτική τους πλειοψηφία καταφέρει να αποσπάσει, διά της δικαστικής οδού, το επίδομα των 176 ευρώ αναδρομικά, θα προκληθεί μια «μαύρη τρύπα» 4 δισ. ευρώ. Tο ποσό αυτό προκύπτει αν πολλαπλασιάσει κανείς τον αριθμό των νέων δικαιούχων (450.000 υπάλληλοι) με το ύψος της αναδρομικής αμοιβής εκάστου (9.900 ευρώ). 

Πέρα από τους υπαλλήλους του στενού δημόσιου τομέα, δηλαδή των υπουργείων και των διοικητικών περιφερειών, δικαίωμα στο επίδομα των 176 ευρώ -βάσει των δικαστικών αποφάσεων του Πρωτοδικείου Iωαννίνων και του Eιρηνοδικείου Xαλανδρίου- κατοχυρώνουν πλέον οι εκπαιδευτικοί πρωτοβάθμιας και δευτεροβάθμιας εκπαίδευσης (υπολογίζονται σε 150.000), οι υπάλληλοι δήμων και κοινοτήτων (υπολογίζονται στους 50.000), το νοσηλευτικό προσωπικό των νοσοκομείων της χώρας (υπολογίζονται στους 100.000) και οι συμβασιούχοι των NΠΔΔ (υπολογίζονται στους 150.000). 

Όσοι δικαιούχοι προσφύγουν στη Δικαιοσύνη έως το τέλος του 2006 αναμένεται να αποσπάσουν αναδρομικά το επίδομα των 176 ευρώ (δηλαδή 9.900 ευρώ). Oι υπόλοιποι απλώς θα το αντικρίσουν ενσωματωμένο στον μισθό τους από τις αρχές του νέου έτους.

Οι... προνομιούχοι κλάδοι

Η βασική αιτία που διευρύνθηκε εντυπωσιακά το φάσμα των δικαιούχων της «ειδικής πρόσθετης αμοιβής» εντοπίζεται στο ότι ορισμένοι κλάδοι υπαλλήλων κατάφεραν στο παρελθόν να το αποσπάσουν με Κοινές Υπουργικές Αποφάσεις (KYA). 

Από τη στιγμή, όμως, που το έλαβαν κάποιοι, τώρα θα πρέπει να χορηγηθεί σε όλους. Σε αυτήν ακριβώς τη λογική στηρίζεται και το σκεπτικό των δικαστικών αποφάσεων. 

Μάλιστα, το Πρωτοδικείο Ιωαννίνων αναφέρει στην κρίση του και τους κλάδους οι οποίοι έλαβαν με KYA το επίδομα των 176 ευρώ.

Οι νομοθετικές ρυθμίσεις για την πρόσθετη αμοιβή

Η «ειδική πρόσθετη αμοιβή ύψους μέχρι 176 ευρώ» καθιερώθηκε το 2002 μέσω του άρθρου 14 του νόμου 3016. Αποσκοπούσε στην εξομοίωση των επιδομάτων και στην άρση των όποιων αδικιών μεταξύ των διαφόρων κλάδων προσωπικού. Όμως, αυτή η «ειδική πρόσθετη αμοιβή» λογίζεται από το δικαστήριο ως μέρος του μισθού που δικαιούνται όλοι οι υπάλληλοι.

Το οικονομικό επιτελείο της κυβέρνησης αν και έχει προϋπολογίσει το επίδομα των 176 ευρώ -υπάρχει άλλωστε η δέσμευση ότι θα ενσωματωθεί στους μισθούς από 1/1/2007- δεν έχει προβλέψει κάτι ανάλογο για τις νέες κατηγορίες υπαλλήλων που θα το διεκδικήσουν αναδρομικά. 

Μάλιστα, εκτός από τα αναδρομικά, πιθανότατα θα κληθεί να καλύψει τις νέες κατηγορίες δικαιούχων που δεν έχουν προβλεφθεί ούτε στον νέο νόμο.


Διορθώνεται μια μεγάλη αδικία

«Από το 2002, οπότε και ξεκίνησε να καταβάλλεται το επίδομα των 176 ευρώ μηνιαίως μέχρι και σήμερα, συντελείται μια μεγάλη αδικία εις βάρος ορισμένων κατηγοριών δημοσίων υπαλλήλων, οι οποίοι χωρίς κανέναν ουσιαστικό λόγο εξαιρούνται από την καταβολή. Δικαιούχοι δε είναι όλοι οι μόνιμοι και αορίστου χρόνου υπάλληλοι, ανεξαρτήτως εάν λαμβάνουν άλλα επιδόματα.

Η φημολογούμενη ενσωμάτωση των 176 ευρώ στον μισθό των δημοσίων υπαλλήλων από το έτος 2007 δικαιώνει μεν το πάγιο αίτημα της καταβολή τους, πλην, όμως, ουδεμία λύση δίνει στο φλέγον ζήτημα των οφειλόμενων αναδρομικών, που ανέρχονται στο ποσό των 10.000 ευρώ περίπου για κάθε υπάλληλο. 

Η απόφαση του Πρωτοδικείου Ιωαννίνων καθώς και άλλες σχετικές αποφάσεις έκαναν δεκτές αγωγές για την καταβολή των αναδρομικών, οδηγώντας μας βάσιμα να πιστεύουμε στην αίσια τελικά έκβαση του θέματος. Σε κάθε περίπτωση, οι σχετικές αγωγές πρέπει να ασκηθούν εντός του 2006, καθώς υπάρχει ο κίνδυνος της παραγραφής».
